Asnath

Mae Asnath (Hebraeg: אָסְנַת‎) yn fenyw ceir sôn amdani yn Llyfr Genesis yn yr Hen Destament fel gwraig Joseff yn yr Aifft. Mae llawer o'r hanesion amdani yn dod o ysgrifau apocryffaidd ac anghanonaidd.

 Yr enw 
Credir bod ei henw yn deillio o air mewn Eiffteg hynafol a oedd yn golygu "perthyn i Nath". Roedd Nath yn dduwies yr Aifft.Name Doctor Asenath adalwyd 16 Awst 2020]

Mae Asnath, Asenath neu Osnat yn parhau i fod yn enw cyffredin ar ferched yn Israel.

 Hanes 
Mae'r unig gyfeiriadau at Asnath yn y Beibl i'w cael mewn tri adnod yn Llyfr Geneis. Mae'r adnodau yn adrodd ei bod hi'n hi'n ferch i Potiffera offeiriad On a rhoddwyd i Joseff i fod yn wraig iddo gan Pharo,Genesis 41:45 a bod dau fab wedi eu geni o'r briodas – Manasse ac Effraim.Genesis 41:50, 46:20 Ceir adroddiad tebyg yn Llyfr y Jiwbilïau. Mae Llyfr y Jiwbilïau yn destun sy'n cael ei gyfrif yn ganonaidd gan Eglwys Uniongred Ethiopia ond yn anghanonaidd gan bob enwad arall. Dydy Genesis na Llyfr y Jiwbilïau ddim yn egluro os oedd Potiffera ei thad yr un dyn a Potiffar distain yr Aifft y cyhuddodd ei wraig Joseff ar gam o geisio ei threisio, ond tybia'r sylwebwyr anghydffurfiol nad ydynt.Cheyne T K; Encyclopaedia Biblica Vol III L To P 1902, Colofnau 3813-3814; erthyglau Potiphar a Potiphera adalwyd 16 Awst 2020]

Ceir cyfeiriadau at Asnath hefyd yn y Midrash, sy'n astudiaeth destunol o'r Talmud ac yn Targum Ymhongar Jonathan The Halacha in the Targum to the Torah Attributed to Yonatan ben Uzziel, traethawd PhD gan Harris Samuel Freedman; Prifysgol Llundain 1999 adalwyd 16 Awst 2020 sy'n gyfieithiad o'r Tora gyda nodiadau o eglurhad. Yn y ddau destun dywedir bod Asnath yn ferch i Dina, chwaer Joseff, a Sichem, a anwyd o undeb anghyfreithlon, a ddisgrifir fel rhyw cyn briodasol neu drais rhywiol, yn dibynnu ar y naratif.

Mae cyhoeddiad apocryffaidd diweddarach, a ysgrifennwyd mewn Groeg, y credir ei fod yn ddogfen Gristnogol, o'r enw Joseff ac Asnath, yn manylu ar eu perthynas.4 Enoch Joseph and Aseneth adalwyd 16 Awst 2020 Ynddo ceir disgrifiad o Joseff yn gweld Asnath mewn breuddwyd yn cael rhodd o fêl gan angel, a thrwy hynny yn troi at Dduw Israel. Mae'n syrthio mewn cariad efo merch ei freuddwyd yn chwilio am dani ac yn ei phriodi. Wedi i Asnath priodi Joseff, y mae ei frodyr Dan a Gad yn cynllwynio i'w ladd ar ran mab Pharo, sydd am i Asnath fod yn wraig iddo. Mae eu hymdrechion yn cael eu rhwystro gan Benjamin a Lefi. Yn ystod yr ymosodiad, mae Benjamin yn taflu careg at ben mab Pharo ac yn ei glwyfo’n angheuol. Mae'r brodyr eraill yn lladd miloedd o ddynion â chleddyfau. Mae Asnath, yn gweddïo ar Dduw sy’n troi cleddyfau ei hymosodwyr yn llwch. Mae Gad a Dan yn cael eu hachub gan Asnath rhag cael eu lladd gan ddial brodyr eraill Joseff; mae hi'n ceryddu ei brodyr yng nghyfraith gan eu cynghori i beidio ag ymateb i ddrygioni gyda mwy o ddrygioni.

Ar ôl colli ei unig fab, mae Pharo, ar ôl marw, yn gadael ei deyrnas i Joseff, sy'n rheoli am 48 mlynedd.

Gweler hefyd
 Rhestr o fenywod y Beibl

 Cyfeiriadau 
 Lle fo cyfeiriad yn destun Beiblaidd, bydd dilyn y cysylltiad yn mynd at rifyn Beibl William Morgan Cymdeithas Feiblaidd Prydain a Thramor, 1992 ar wefan Bible Gateway. Am destun mwy cyfoes gellir chwilio am yr un adnodau ar dudalen chwilio Beibl Net

Categori:Merched y Beibl
Categori:Cymeriadau'r Hen Destament